**Beharangozó**

**MANORKA projekt**

 **Járási és önkormányzati hivatalok együttműködésének erősítése**

2013. szeptember 25-én indult az **„Önkormányzati kapacitásépítés norvég-magyar együttműködéssel”** című projektünk, melynek rövid neve, **MANORKA** (MAgyar NORvég KApcsolatok).

A **projektgazda** a Települési Önkormányzatok Országos Szövetsége.

**Projekt partnerek:**

* Norvég Helyi és Regionális Önkormányzatok Szövetsége (KS)
* Életen át tartó tanulásért Ügynökség Norvégiában – VOX
* Belügyminisztérium (BM)
* Emberi Erőforrások Minisztériuma (EMMI)
* Közigazgatási és Igazságügyi Minisztérium (KIM) jogutódjaként a Miniszterelnökség
* Magyar Faluszövetség (MFSZ)
* Kisvárosok Országos Érdekszövetsége (KÖOÉSZ)
* Szövetség az Életen át tartó Tanulásért (SZETT)
* Magyar Köztisztviselők, Közalkalmazottak és Közszolgálati Dolgozók Szakszervezete (MKKSZ)

A projektről bővebb információ itt található: <http://www.manorka.net/hu/hirek/>

A projekt egyik **kiemelt célja** az önkormányzati és járási hivatalok együttműködésének segítése a közigazgatási reform végrehajtása során.

E célkitűzés megvalósítása érdekében a **projekten belül külön munkacsomag került kialakításra** a „**Járási és önkormányzati hivatalok együttműködésének erősítése”** címmel. **A munkacsomag vezetője** a **Magyar Köztisztviselők, Közalkalmazottak és Közszolgálati Dolgozók Szakszervezete (MKKSZ).** A munkacsomagban minisztériumi oldalról szakmai partnerünk a Közigazgatási és Igazságügyi Minisztérium jogutódjaként a Miniszterelnökség, valamint a Belügyminisztérium.

A közigazgatás átalakítása alapvető változást hozott a helyi önkormányzati rendszerben. **Helyi szinten kulcsfontosságú a járási hivatalok és az önkormányzatok partneri együttműködése.**

Az **együttműködésben kiindulási alapként szolgálhat** az önkormányzati és járási hivatalok közötti szervezett szakmai kapcsolatrendszer. A járási hivatalok és a jegyzők államigazgatási feladatai között ugyanis vannak osztott hatáskörök, amelyekben egymásra figyelemmel, kölcsönösen együttműködve kell eljárni (pl. személyi adat- és lakcímnyilvántartás, építésügy, szociális és természetbeni ellátásokkal kapcsolatos ügyek). Az együttműködést megkönnyíti az ingó és ingatlan vagyonelemek közös használata, hiszen a járási hivatalok, kirendeltségek többségének működése, valamint a járási ügysegédi feladatok ellátása önkormányzati helyiségekben történik. Szintén működő gyakorlat a járási hivatalvezető részvétele a székhely önkormányzat testületi ülésein.

A **MANORKA projekt** **járási munkacsomagjában** **elérni kívánt cél** a norvégiai jó gyakorlatok megismerésén és a hazai érdekeltek közötti együttműködésen keresztül **az önkormányzati és járási hivatalok közötti szervezett és informális együttműködési területek bővítése, elmélyítése.**

A **járási hivatalok jelentsenek** információs csatornát az önkormányzatok számára. A járási hivatalok az önkormányzatok jelzése alapján **képesek legyenek** a jogszabályok végrehajtásával kapcsolatos javaslatokat becsatornázni a jogalkotási, döntéshozatali eljárásba.

**A járási ügysegédi rendszer fejlesztése** a gyakorlatban felmerült igények figyelembevételével.

A projektben a **fenti célok elérését** a következő **projekt tevékenységek** szolgálják:

**2 napos tréninganyagot dolgozunk ki** a járási hivatalok és az önkormányzatok együttműködésének lehetőségeiről.

**Gyakorló önkormányzati szakemberek, valamint a kormányhivatalok munkatársai közül toborzunk olyan trénereket,** akik a járási hivatalok és az önkormányzati hivatalok vezetői, dolgozói számára tartanak képzéseket a hivatalok közötti együttműködés módozatairól. **2014. októberben tesszük közzé a pályázati felhívást** a trénerek részére.

**2015. januárjában** a **kiválasztott trénerek** egy **kétnapos trénerképzésen** vesznek részt.

**2015. februártól mind a 19 megyében workshopokat (megyei polgármesteri fórum) szervezünk** a Járási Munkacsoportot vezető MKKSZ-szel és a munkacsoport többi partnerével szoros együttműködésben. A megyei fórumokon ismertetjük az önkormányzatok és a járási hivatalok együttműködésének célját, feltárjuk a gyakorlati problémákat.

**2015. február és 2015. június között** **100 járásban tartunk 2 napos tréningeket** a járási hivatalok és az önkormányzatok vezetői és munkatársai részvételével a következő időbeosztás tervezet szerint:

|  |  |  |  |  |  |
| --- | --- | --- | --- | --- | --- |
| **2015** | **Február** | **Március** | **Április** | **Május** | **Június** |
| **1. hét** |  5 tréning (febr.2-6-között) |  5 tréning (márc.2-6-között) |  3 tréning (ápr.1-2között) |  5 tréning (máj.4-8-között) |  5 tréning (jún.1-5 között) |
| **2. hét**  |  5 tréning (febr.9-13-között) | 5 tréning (márc.9-13-között) |  4 tréning (ápr.7-10-között) | 5 tréning. (máj.11-15-között) |  5 tréning (jún.8-12-között) |
| **3. hét** | 5 tréning (febr.16-20 között) | 4 tréning (márc.16-20 között) |  5 tréning (ápr.13-17 között) |  4 tréning (máj.18-21-között) | 5 tréning (jún.15-19-között) |
| **4. hét** |  5 tréning (febr. 23-27-között) |  5 tréning (márc.23-27 között) |  5 tréning (ápr.20-24 között) |  4 tréning (máj.26-29-között) |  4 tréning (jún.22-26 között) |
| **5. hét**  |   |  2 tréning (márc.30-31között) |  3 tréning (ápr.27-29-között) |   | 2 tréning (június 29-30 között) |

**2015. áprilisában** **szakmai konferenciát** tartunk a tapasztalatokról.

**A projekt tevékenységek megvalósításához olyan elkötelezett közigazgatási szakemberek jelentkezését várjuk, akik szívesen dolgoznának egyrészről trénerként, másrészről vállalnák a 2 napos járási tréningen való részvételt.**

**Bármilyen felmerülő kérdés esetén** **dr. Steiner Erika, a TÖOSZ főtitkár-helyettese** készséggel áll rendelkezésre a steiner@toosz.hu e-mail címen, illetőleg a +36-1-321-2496 telefonszámon.